คลังยันไม่ห้ามเบิกยาลดไขมันในเลือด
กรมบัญชีกลาง ชี้แจง ไม่มีมาตรการห้ามข้าราชการเบิกยาลดไขมันในเลือด
14 ธ.ค. 2555

กรมบัญชีกลาง ชี้แจง ไม่มีมาตรการห้ามข้าราชการเบิกยาลดไขมันในเลือด
นายมนัส แจ่มเวหา อธิบดีกรมบัญชีกลาง  กล่าวถึงกรณีที่ น.พ. สัมฤทธิ์ ศรีธำรงสวัสดิ์ ผู้อำนวยการสำนักงานวิจัยเพื่อการพัฒนาหลักประกันสุขภาพไทย (สวปก.) ออกมาให้ข่าวว่า กรมบัญชีกลางจะห้ามเบิกยาลดไขมันในเลือด เพื่อประหยัดงบประมาณว่า เรื่องดังกล่าวเป็นความเห็นส่วนตัวของ น.พ. สัมฤทธิ์ ศรีธำรงสวัสดิ์ เท่านั้น ซึ่งเรื่องดังกล่าวกรมบัญชีกลางไม่ได้มีการสั่งห้ามเบิกจ่ายยาลดไขมันในเลือดแต่อย่างใด
ทั้งนี้ กรมบัญชีกลางได้รับมอบหมายนโยบายจากกระทรวงการคลัง ให้มีการศึกษาเกี่ยวกับสิทธิสวัสดิการรักษาพยาบาลข้าราชการทั้งระบบ ซึ่งมีหลายเรื่องที่ต้องศึกษารวมถึงการขยายสิทธิเพิ่มขึ้นด้วย เช่น การฉีดวัคซีนเพื่อป้องกัน ค่าฟอกไต ส่วนการที่แพทย์จะสั่งใช้ยาเพื่อการรักษาตามมาตรฐาน ทางการแพทย์ ก็เป็นไปตามการวินิจฉัยของแพทย์ผู้รักษาถ้ามีความจำเป็นต้องใช้ยานอกบัญชียาหลักแห่งชาติ ก็สามารถนำมาเบิกค่ารักษาจากสวัสดิการรักษาพยาบาลข้าราชการได้ ไม่ได้สั่งห้ามจ่ายยานอกบัญชียาหลักแห่งชาติแต่อย่างใด
“สำหรับการศึกษาระบบสวัสดิการรักษาพยาบาลข้าราชการนั้น กรมบัญชีกลางจะพิจารณาเพื่อให้เกิดประโยชน์สูงสุด ภายใต้เงื่อนไขที่ไม่ริดรอนสิทธิของข้าราชการ ลูกจ้าง และบุคคลในครอบครัว และบริหารการใช้จ่ายเงินงบประมาณ ซึ่งเป็นภาษีของประชาชนให้เป็นไปอย่างคุ้มค่าที่สุดด้วย” นายมนัส กล่าว